लक्ष्मी जी का निवास- जिस स्थान पर भगवान श्रीहरि की चर्चा होती है और उनके गुणों का कीर्तन होता है, वहाँ पर सम्पूर्ण मंगलों को भी मंगल प्रदान करने वाली भगवती लक्ष्मी निवास करती है। जहाँ भगवान श्रीकृष्ण तथा उनके भक्तों का यश गाया जाता है, वहाँ लक्ष्मी जी सदा विराजती हैं। जहाँ शंखध्वनि होती है तथा शंख, शालिग्राम, तुलसी- इनका निवास रहता है एवं उनकी सेवा, वन्दना और ध्यान होता है, वहाँ लक्ष्मी जी सदा विद्यमान रहती हैं। जहाँ शिवलिंग की पूजा और पवित्र कीर्तन तथा दुर्गा-पूजन एवं गुणगान होता है, उन्हें उत्तम पदार्थ भोजन कराए जाते हैं तथा सम्पूर्ण देवताओं का अर्चन होता है, वहाँ पप्रमुखी साध्वी लक्ष्मी विराजती है।